VÁROSÜZEMELTETÉSSEL KAPCSOLATOS ÜGYINTÉZÉS

II. Közterület használati engedély
	Közterület használatával kapcsolatos ügy

	Közterület használati engedély kiadásával kapcsolatos eljárás

	Ügyleírás:


	A közterület használatának engedélyezését a közterület használatáról szóló 10/2016.(IX.01.) rendelet (a továbbiakban: Ör.) szabályozza.

A rendelet hatálya kiterjed Újfehértó város közigazgatási területén lévő, az ingatlan nyilvántartásban az épített környezet alakításáról és védelméről szóló 1997. évi LXXVIII. tv. 2.§ 13. pont szerinti közterületként nyilvántartott belterületi és külterületi földrészletre, továbbá közterületként használt belterületi földrészletekre (a továbbiakban együtt: közterület), függetlenül annak tulajdonosától, kezelőjétől.
A rendelet hatálya nem terjed ki a piacok, illetve kirakodóvásárok keretében, illetve a temető területén történő közterület használatra.

Az Ör. 3.§ (1) bekezdése értelmében a közterületet rendeltetésének megfelelően – állaguk sérelme, a forgalom veszélyeztetése nélkül, az általános megtartási szabályok betartásával – mindenki szabadon használhatja.
Az Ör. 3. § (4) bekezdése értelmében a közterület rendeltetésétől eltérő használata az Ör. rendeletben meghatározottak szerint, közterület használati engedéllyel és a használati díj (Ör. 5. melléklete) megfizetésének igazolásával – illetve az Ör-ben meghatározott esetekben díjfizetés nélkül – történhet.

Az Ör. 4. § (1) bekezdése alapján közterület használati engedélyt kell beszerezni:

a. közterületbe 10 cm-en túl benyúló információs tábla, cégér, transzparens, kereskedelmi, vendéglátó, ipari, vagy szolgáltató tevékenységhez kapcsolódó előtető, ernyőszerkezet elhelyezése

b. árusító fülke, pavilon, építmény vagy berendezés elhelyezésére,

c. építési munkával kapcsolatos állvány, daru és építőanyag, törmelékgyűjtő konténer, valamint szerszám, eszköz és gép elhelyezésére,

d. vendéglátó- ipari előkert céljára,
e. sátor elhelyezésére,
f. alkalmi árusításra,
g. idényjellegű árusításra,
h. javító – szolgáltató tevékenységre,
i. reklámhordozók elhelyezésére,
j. elektronikus információ szolgáltató berendezés elhelyezésére,
k. mobil eszközök elektromos töltőállomásának elhelyezésére,
l. bankautomata elhelyezésére,
m. kerékpártároló elhelyezésére,
n. postai levélszekrény elhelyezésére,
o. egészségügyi szűrővizsgálat, prevenciós, felvilágosító tevékenység végzésére

p. kiállítás, vásár, sport – és kulturális rendezvények, cirkuszi, valamint mutatványos tevékenység folytatásához, az ezekhez kapcsolódó ideiglenes parkolók létesítéséhez,
q. használtruha gyűjtőkonténer elhelyezéséhez,

r. egyéb gyűjtőedényzet – kivéve a köztisztasági szolgáltatáshoz szükséges gyűjtőedény, és a szelektív hulladékgyűjtő sziget eszközei és berendezései -, amennyiben azok nem a közút tartozékai,

s. a közúti közlekedéssel és fuvarozással kapcsolatos állomáshely, fülke és várakozóhelyiség, létesítéséhez, fennmaradásához, személyszállításra szolgáló jármű tárolásához. Tárolásnak minősül a jármű adott közterületen 1 órát meghaladó tartózkodása,
t. mozgóbolti árusításhoz,

u. mozgóárusításhoz,

v. vallási vagy lelkiismereti meggyőződés megválasztása, elfogadása, kinyilvánítása érdekében kifejtett tevékenységhez (előadástartás, hittérítés, egyházi kiadványok terjesztése, vallási tárgyak, jelképek átadása, akár ingyenesen is),
w. vízóraakna, szennyvízátemelő műtárgy elhelyezésére (amennyiben már műszaki megoldás nem lehetséges)
x. egyéb közművek felépítményének, burkolat síkjából kiemelkedő műtárgyainak elhelyezésére,
y. minden egyéb, az a-x pontba nem tartozó tárgy 48 órát meghaladó időtartamú elhelyezéséhez,

z. minden egyéb, a fenti pontokba nem tartozó, közterület rendeltetéstől eltérő célú használatával járó tevékenység végzéséhez

A közterület- használati eljárás írásban benyújtott kérelemre indul, amelyet a használat jogcímének megfelelő, az Őr. 2-4. melléklete szerinti formanyomtatványon annak kell benyújtani az Újfehértói Polgármesteri Hivatalba, aki a közterületet használni kívánja, a tervezett használat megkezdése előtt legalább 10 nappal. Az eljárásért – amennyiben a kérelmezőt illetékmentesség nem illeti meg - az általános tételű eljárási illetéket kell megfizetni. A közterület-használati engedélyt akkor is meg kell kérni, ha a tevékenységre az Őr. 14. §-ban meghatározott díjfizetés alóli mentesség vonatkozik.
Az Ör. 5. § (1) bekezdése alapján nem kell közterület-használati engedélyt beszerezni:

a. közterületnek Újfehértó Város Önkormányzata és intézményei, gazdasági társasága által történő igénybevételéhez, önkormányzati vagy állami szervezésű kulturális, sport, vagy szórakoztató rendezvény, ünnepség tartásához,

b. a sajtó munkatársainak tájékoztatási feladatuk ellátásához szükséges mértékben,

c. fegyveres testületeknek és rendészeti, katasztrófavédelmi szerveknek és mentőknek a feladatuk ellátásához szükséges mértékben,
d. úttartozékok és közúti közlekedés irányításának célját szolgáló berendezések elhelyezéséhez,

e. szervezett lomtalanítási akcióban a közterületre kihelyezett tárgyak tárolásához, a lomtalanítás szolgáltató által meghatározott időtartamára,
f. magánszemély építőanyag és egyéb építési szerkezetek, tüzelő 48 órát meg nem haladó tárolására azzal, hogy az elhelyezés kezdő időpontját a közterület használója köteles rövid úton (személyesen, telefonon, e-mailen, fax-on) bejelenteni a Polgármesteri Hivatalnak,
g. gyülekezési jogról, valamint a választási eljárásról szóló törvény alapján megtartott rendezvényekre
h. egyházi ünnepekkel kapcsolatos közterület-használatra.

A közterület-használati engedélyek kiadása önkormányzati hatósági ügy, az eljárásra az Ör., valamint a közigazgatási hatósági eljárás és szolgáltatás általános szabályairól szóló törvény rendelkezéseit kell alkalmazni.

A Képviselő-testület az Ör. alapján a közterület-használati engedély kiadására vonatkozó hatáskörét Újfehértó Város Jegyzőjére ruházta át.
A jegyzői hatóság az Ör. rendelet előírásainak, továbbá a kiadott közterület-használati engedélyekben foglaltak betartását rendszeresen ellenőrizni.
Az Ör. 26. § (1)-(3) bekezdései értelmében, aki a közterület rendeltetéstől eltérő használatához nem rendelkezik engedéllyel vagy tulajdonosi hozzájárulással, továbbá a közterületet engedélytől eltérő módon vagy azt meghaladó mértékben használja, vagy az engedélyben szereplő feltételeket nem tartja be, a Jegyző intézkedik a jogellenes állapot megszüntetése érdekében. A kötelezés nem teljesítése esetén a közigazgatási hatósági eljárás és szolgáltatás általános szabályairól szóló 2016. évi CL. törvény szerinti közigazgatási végrehajtás szabályait kell alkalmazni. A jogellenes állapot megszüntetésével kapcsolatos valamennyi költség a kötelezettet terheli, kártalanításra nem jogosult. A végrehajtási eljárásban mulasztási bírság kiszabásának van helye.


	Ügyintézés kezdeményezhető


	A kérelmet az adott formanyomtatványokon, vagy írásban (a formanyomtatvány szerinti tartalommal) és az előírt mellékletek csatolásával lehet előterjeszteni. 

A kérelmet személyesen lehet benyújtani ügyfélfogadási időben, az Újfehértói Polgármesteri Hivatal Városüzemeltetési Osztályán (4244 Újfehértó, Szent István út 10. fsz. 8-as szoba)
Postai úton: Újfehértói Polgármesteri Hivatal Városüzemeltetési Osztály 4244 Újfehértó, Szent István út 10.

	Ügyintézés határideje és díja
	21 nap
A 10/2016. (IX. 01.) rendelet 5. sz. mellékletében meghatározott díj fizetése
A díj teljesítése utalással történhet az alábbi számlaszámra:

SZÁMLATULAJDONOS MEGNEVEZÉSE: ÚJFEHÉRTÓ VÁROS ÖNKORMÁNYZATA
SZÁMLASZÁM: 68800013-11039141-00000000

	Kapcsolódó dokumentumok, nyomtatványok, útmutatók
	Kérelem közterület-használathoz: A kérelem letöltéséhez kérem, kattintson ide!
Kérelem rendezvények tartásához: A kérelem letöltéséhez kérem, kattintson ide!

	Az alkalmazott jogszabályok:
	Az alkalmazott jogszabályok:

-
az illetékről szóló 1990. évi XCIII. törvény
-
a közterület használatáról szóló 10/2016. (IX.01.) rendelet

	Egyéb információ
	Személyes adatok kezelése: Az érintett kérelmére, kezdeményezésére indult hatósági eljárásban az eljárás lefolytatásához szükséges személyes adatok tekintetében, az érintett kérelmére indult más ügyben az általa megadott személyes adatok tekintetében az érintett hozzájárulását vélelmezni kell ( az információs önrendelkezési jogról és az információszabadságról szóló 2011. évi CXII. törvény 6. § (6) bekezdés
Jogosulatlan közterületi értékesítés: Aki közterületen a tulajdonos hozzájárulása nélkül árusít, szabálysértést követ el ( a szabálysértésekről, a szabálysértési eljárásról és a szabálysértési nyilvántartási rendszerről szóló 2012. évi II. törvény 200/A. § (1) bekezdés.


